مجاہد بن جبیر

مجاہد بن جبر عبد اللہ ابن کثیر قاری مکہ کے استاد ہیں جو قراء سبعہ میں شامل ہیں۔آپ نے 103ھ میں وفات پائی۔

نام ونسب 
مجاہد نام ، ابوالحجاج کنیت ، قیس بن مخزومی کے غلام تھے۔

ولادت 
ان کی پیدائش 21ھ میں زمانہ خلافت فاروق میں ہوئی۔

فضل وکمال 
اگرچہ مجاہد غلام تھے، لیکن اقلیم علم کے تاجدار تھے، علمی اعتبار سے وہ امامِ وقت تھے، علامہ ابن سعد لکھتے ہیں ‘کان فقیھا عالما ثقۃ کثیر الحدیث ’ حافظ ذہبی کا بیان ہے کہ وہ علم کا ظرف تھے امام نووی لکھتے ہیں کہ ان کی جلالت اور امامت پر سب کا اتفاق ہے  ان کو تفسیر حدیث اور فقہ جملہ علوم میں درجہ امامت حاصل تھا۔

قرأت وتفسیر 
قرأت اور تفسیر کے اس عہد کے نہایت نامور عالم تھے، تفسیر انہوں نے خیر الامۃ ابن عباس سے حاصل کی تھی اور پورے تیس مرتبہ ان سے قرآن کا دورہ کیا تھا اور اس محنت اور تحقیق کے ساتھ کہ ہر ایک سورہ پر رک کر اس کی شانِ نزول اور اس کے جملہ متعلّقات پوچھتے جاتے تھے اس محنت اور ابن عباس جیسے مفسر قرآن کی تعلیم نے ان کو بہت بڑا مفسر بنا دیا،خصیف کا بیان ہے کہ مجاہد تفسیر کے سب سے بڑے عالم تھے قتادہ کہتے تھے کہ اس وقت کے باقیات صالحات میں مجاہد تفسیر کے سب سے بڑے عالم ہیں قرآن کے قاری بھی تھے۔

حدیث 
حدیث کے بھی وہ نہایت مشہور حافظ تھے،امام ذہبی ان کو مضر اور حافظِ حدیث ابن سعد کثیر الحدیث اور امام نووی امام حدیث لکھتے ہیںحبر الامۃ عبداللہ بن عمر رضی اللہ عنہ ان کے حفظ کے اتنے معترف تھے کہ فرماتے تھے کہ کاش نافع کا حفظ بھی تمہاری طرح ہوتا ۔

اکابر صحابہ میں انہوں نے حضرت علیؓ، ابن عمرؓ، ابن عباسؓ ، عبداللہ بن زبیرؓ، عبداللہ بن عمرو بن العاصؓ، ابو سعید خدریؓ، ابوہریرہؓ، سعد بن ابی وقاصؓ، رافع بن خدیجؓ، عائشہ صدیقہؓ ، جویریہ بنت حارثؓ، ام ہانیؓ اور تابعین میں عبدالرحمن بن ابی لیلیٰ، طاؤس ، عبداللہ بن سائب ، عبداللہ بن سنجرہ، عبدالرحمن بن صفوان ، عمر بن اسود، مورق العجل، ابو عیاالزرق اور عبیداللہ بن عتبہ بن عبداللہ بن مسعود وغیرہ سے استفادہ کیا تھا۔

ان کے تلامذہ کا دائرہ بھی خاصہ وسیع تھا، ایوب سختیانی، عطاء، عکرمہ بن عون ،  عمرو بن دینار، ابواسحٰق سبیعی، ابو الزبیر مکی، قتادہ ، جیب بن ابی ثابت، حسن بن عمرو، سلمہ بن کہیل ، سلیمان الاحول، سلیمان الاعمش، مسلم البطین ،طلحہ بن مصرف اور عبداللہ بن کثیر قاری وغیرہ لائق ذکر ہیں۔

اخلاص فی العلم 
علم کا مقصد کسی نہ کسی دنیاوی منفعت سے کم خالی ہوتا ہے لیکن مجاہد کا دامن ان تمام آمیزشوں سے بالکل پاک تھا۔ مسلمہ بن کہیل کا بیان ہے کہ عطاء ، طاؤس اور مجاہد کے علاوہ میں نے کسی کو نہیں پایا،جس کا مقصد علم سے خالصۃً لوجہ اللہ رہا ہو۔

زہد وورع 
علم کے ساتھ ان میں زہد و ورع بھی اسی درجہ کا تھا، ابن حبان لکھتے ہیں کہ مجاہد فقیہ متورع اور عابد و زاہد تھے۔

دنیا سے بے تعلقی 
وہ دنیا سے ہمیشہ بے تعلق اور بیگانہ رہے،اس سے ان کا دل اس قدر برداشتہ تھا کہ کسی دنیاوی چیز سے دلچسپی نہ لیتے تھے، ہمیشہ مغموم رہا کرتے ،اعمش کا بیان ہے کہ مجاہد کو جب ہم دیکھتے مغموم پاتے ان سے کسی نے اس کا سبب پوچھا،جواب دیا کہ عبداللہ بن عباسؓ نے میرا ہاتھ پکڑ کر کہا کہ رسول اللہ ﷺ نے میرا ہاتھ پکڑ کر فرمایا تھا کہ عبداللہ دنیا میں اس طرح رہو کہ معلوم ہوکہ مسافر یا راہ رو ہو۔

سادگی 
ظاہر زیب وزینت سے اتنے بے پرواہ تھے کہ ان میں اور ادنی درجہ کے آدمیوں میں امتیاز مشکل تھا، اعمش کا بیان ہے کہ جب میں مجاہد کو دیکھتا تھا تو (ان کی ظاہری حالت سے ) ان کو نہایت حقیر سمجھتا تھا، وہ اپنی ظاہری وضع سے سائیس معلوم ہوتے تھے جس کا گدھا گم ہوگیا ہو اور وہ حالتِ پریشانی میں اس کو تلاش کررہا ہو  لیکن اس سے ان کی علمی عظمت میں کوئی فرق نہ آتا تھا،جب وہ بولتے تھے تو منہ سے موتی ٹپکتے تھے  بڑے بڑے صحابہ ان کی عظمت ووقعت کرتے تھے،حضرت عبداللہ بن عمرؓ جیسے بزرگ ان کی سواری کی رکاب تھام لیتے تھے۔

سیر وسیاحت 
مجاہد کو سیرو سیاحت اور عجائبات عالم دیکھنے کا بہت شوق تھا،انہوں نے آس پاس کے تمام عجائبات دیکھے تھے۔

وفات 
سنہ وفات کے بارہ میں روایات مختلف ہیں، باختلاف روایت 172ھ یا 103ھ میں وفات پائی،عین سجدہ کی حالت میں سفرِ آخرت کیا راجع 103ھ ہے۔83 برس کی عمر میں 103ھ میں وفات پائی۔ عین سجدہ کی حالت میں سفرِ آخرت کیا وفات کے وقت تر اسی سال کی عمر تھی۔

حوالہ جات 

642ء کی پیدائشیں
720ء کی دہائی کی وفیات
تابعی راویان حدیث
تابعین
قراء قرآن
104ھ کی وفیات
شیعیت کے محبوب تابعین
آٹھویں صدی کی عرب شخصیات
ساتویں صدی کی عرب شخصیات
مکی شخصیات
مفسرین
اموی دور کے علما